Lang herstelpad vir jong man ná vliegtuig-voorvalTiaan Daffie (21) tydens sy hospitaalbehandeling na die voorval. Hy sterk nou tuis aan. (Foto: Verskaf) ŉ Lang rehabilitasieprogram lê voor vir die 21-jarige Tiaan Daffie wat ernstig beseer is nadat die vlerk van ŉ bespuitingsvliegtuig hom glo vroeër vandeesmaand getref. Michael Ellis, Daffie se regsverteenwoordiger, sê hy die jong man herstel tuis nadat hy vroeër uit die Mediclinic Potchefstroom ontslaan is. Daffie het Maandag weer ŉ dokter besoek en moet in die toekoms tweeweekliks dieselfde doen. Daffie (21) was verlede Saterdag op sy vriendin se ouers se plaas toe hy ŉ video van die bespuitingsvliegtuig in die landerye op die plaas in die Fochville-omgewing in Gauteng gemaak het. Die vlerk van die Air Tractor 502 het die jong man glo getref en hy het ŉ ernstige beenbesering opgedoen. Daar is ook vrese dat hy weens die voorval moontlik sy been kan verloor. “In hierdie stadium loop hy met krukke en kan hy nie op die been trap nie. ŉ Lang herstelpad lê nog voor,” sê Ellis. Daffie gaan onder meer intensiewe arbeid- en fisioterapie nodig hê. Dit lyk minstens of die infeksie nou onder beheer is nadat Daffie vroeër met ŉ baie hoë infeksietelling gesukkel het, sê Ellis. Daar is tans nog nie uitsluitsel oor of hy sy been kan verloor nie en dokters hou die situasie fyn dop. “Hy sterk nou aan op die plaas en het beslis nog baie pyn. Dit lyk darem of hy positief bly.” Daffie is ŉ ywerige sportman en veral ŉ goeie rugbyspeler en die voorval het sy toekoms onherroeplik verander. Hy oorweeg moontlike stappe ná die voorval, maar volledige inligting daaroor word eers ingesamel. Die Burgerlugvaarowerheid het reeds ŉ ondersoek na die voorval van stapel gestuur.